“หุ้นเอเชีย” สดใส นลท.เกาะติดสถานการณ์ “โควิด” – ตัวเลขศก.จีน
“ตลาดหุ้นเอเชีย” เปิดบวก นักลงทุนจับตาสถานการณ์โควิดในภูมิภาค และตัวเลขเศรษฐกิจจีน
12 ก.ค. 2564

ผู้สื่อข่าวรายงานว่า ตลาดหุ้นเอเชียปรับตัวขึ้นในเช้าวันนี้ ขณะที่นักลงทุนยังคงจับตาสถานการณ์การระบาดของโควิด-19 ในภูมิภาคเอเชีย
โดยดัชนี SSE Composite ตลาดหุ้นจีนเปิดวันนี้ที่ 3,545.20 จุด เพิ่มขึ้น 21.11 จุด หรือ +0.60%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,412.70 จุด พุ่งขึ้น 472.28 จุด หรือ +1.69% และดัชนี HSI ตลาดหุ้นฮ่องกงเปิดวันนี้ที่ 27,672.70 จุด เพิ่มขึ้น 328.16 จุด หรือ +1.20%
ทั้งนี้ สถานการณ์โควิด-19 ในภูมิภาคเอเชียยังคงน่ากังวล โดยนายโยชิฮิเดะ ซูงะ นายกรัฐมนตรีญี่ปุ่นเตรียมประกาศภาวะฉุกเฉินในกรุงโตเกียวเป็นครั้งที่ 4 เพื่อสกัดการระบาดของโควิด-19 โดยจะมีผลบังคับใช้ในวันที่ 12 ก.ค.-22 ส.ค. ซึ่งจะครอบคลุมถึงช่วงเวลาจัดการแข่งขันกีฬาโอลิมปิกที่จะเริ่มขึ้นในวันที่ 23 ก.ค.จนถึงวันที่ 8 ส.ค.
ขณะเดียวกัน เกาหลีใต้จะประกาศใช้มาตรการเว้นระยะห่างทางสังคมระดับ 4 เพื่อสกัดการระบาดของโควิด-19 ตั้งแต่วันที่ 12 ก.ค.-25 ก.ค. โดยจะพิจารณาปรับเปลี่ยนมาตรการตามจำนวนผู้ติดเชื้อต่อไป
ส่วนข้อมูลเศรษฐกิจสำคัญในภูมิภาคที่เผยแพร่ล่าสุด ได้แก่ ธนาคารกลางจีน (PBOC) ประกาศลดสัดส่วนการกันสำรองของธนาคารพาณิชย์ (RRR) เมื่อวันศุกร์ที่ผ่านมา (9 ก.ค.) ซึ่งเป็นความพยายามล่าสุดของธนาคารกลางที่จะให้การสนับสนุนเศรษฐกิจท่ามกลางการแพร่ระบาดของโควิด-19
ทั้งนี้ ธนาคารกลางจีนปรับลด RRR ในอัตรา 0.50% สำหรับสถาบันการเงินทุกแห่ง โดยจะมีผลบังคับใช้ตั้งแต่วันที่ 15 ก.ค. ยกเว้นสถาบันการเงินที่มีการกันสำรองอยู่ที่ระดับ 5% อยู่แล้ว โดยคาดว่าการปรับลด RRR ดังกล่าวจะช่วยให้มีเม็ดเงินไหลเข้าสู่ระบบเศรษฐกิจจำนวน 1 ล้านล้านหยวนในระยะยาว